### NN 78/2015 (17.7.2015.), Odluka o tijelima u Sustavu upravljanja, provedbe i kontrole korištenja Fonda europske pomoći za najpotrebitije u okviru Operativnog programa za hranu i/ili osnovnu materijalnu pomoć za razdoblje 2014. - 2020.

VLADA REPUBLIKE HRVATSKE

1512

Na temelju članka 30. stavka 3. Zakona o Vladi Republike Hrvatske (»Narodne novine«, br. 150/2011 i 119/2014), a u vezi s člankom 31. Uredbe (EU) br. 223/2014 Europskog parlamenta i Vijeća od 11. ožujka 2014. o Fondu europske pomoći za najpotrebitije (SL L 72, 12. 3. 2014.), Vlada Republike Hrvatske je na sjednici održanoj 16. srpnja 2015. godine donijela

ODLUKU

O TIJELIMA U SUSTAVU UPRAVLJANJA, PROVEDBE I KONTROLE KORIŠTENJA FONDA EUROPSKE POMOĆI ZA NAJPOTREBITIJE U OKVIRU OPERATIVNOG PROGRAMA ZA HRANU I/ILI OSNOVNU MATERIJALNU POMOĆ ZA RAZDOBLJE 2014. – 2020.

I.

Ovom Odlukom uspostavlja se Sustav upravljanja, provedbe i kontrole korištenja Fonda europske pomoći za najpotrebitije (u daljnjem tekstu: Sustav) u okviru Operativnog programa za hranu i/ili osnovnu materijalnu pomoć za razdoblje 2014. – 2020. (u daljnjem tekstu: Program).

Institucije koje ovom Odlukom postaju tijela u Sustavu sudjeluju u planiranju i programiranju, izradi natječajne dokumentacije, objavi natječaja, postupku odabira i ugovaranja, postupku praćenja napretka provedbe projekta, planiranju proračuna i plaćanjima, planiranju i provedbi evaluacija, upravljanju nepravilnostima, aktivnostima informiranja i vidljivosti, te ostalim zadaćama i aktivnostima povezanim sa Sustavom u okviru Operativnog programa.

II.

Ovom se Odlukom osigurava provedba sljedećih uredbi Europske unije:

– Uredbe (EU) br. 223/2014 Europskog parlamenta i Vijeća od 11. ožujka 2014. o Fondu europske pomoći za najpotrebitije (SL L 72, 12. 3. 2014.) – u daljnjem tekstu: Uredba (EU) br. 223/2014;

– Uredbe (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 25. 10. 2012.) – u daljnjem tekstu: Uredba (EU) br. 966/2012;

– Provedbene uredbe Komisije (EU) br. 463/2014 оd 5. svibnja 2014. o utvrđivanju uvjeta koji se primjenjuju na sustav elektroničke razmjene podataka između država članica i Komisije u skladu s Uredbom (EU) br. 223/2014 Europskog parlamenta i Vijeća o Fondu europske pomoći za najpotrebitije (SL L 134, 7. 5. 2014.) – u daljnjem tekstu: Provedbena uredba Komisije (EU) br. 463/2014;

– Delegirane uredbe Komisije (EU) br. 532/2014 оd 13. ožujka 2014. o dopuni Uredbe (EU) br. 223/2014 Europskog parlamenta i Vijeća o Fondu za europsku pomoć za najugroženije (SL L 148, 20. 5. 2014.) – u daljnjem tekstu: Delegirana uredba Komisije (EU) br. 532/2014;

– Provedbene uredbe Komisije (EU) 2015/212 оd 11. veljače 2015. o utvrđivanju pravila za primjenu Uredbe (EU) br. 223/2014 Europskog parlamenta i Vijeća u pogledu tehničkih specifikacija sustava evidencije i pohrane podataka o svakoj potrebnoj operaciji za praćenje, evaluaciju, financijsko upravljanje, provjeru i reviziju, uključujući podatke o pojedinim sudionicima operacija koje se sufinanciraju sredstvima iz programa OP II (SL L 36, 12. 2. 2015.) – u daljnjem tekstu: Provedbena uredba Komisije br. 2015/212.

III.

U Sustavu iz točke I. ove Odluke uspostavljaju se sljedeća tijela: Upravljačko tijelo, Posredničko tijelo, Tijelo za ovjeravanje i Tijelo za reviziju.

IV.

Upravljačko tijelo sukladno članku 32. Uredbe (EU) br. 223/2014, odgovorno je za upravljanje Programom u skladu s načelom dobrog financijskog upravljanja.

Upravljačko tijelo iz stavka I. ove točke, a sukladno članku 35. stavku 3. Uredbe (EU) br. 223/2014, je središnje tijelo državne uprave nadležno za poslove rada i mirovinskoga sustava.

Upravljačko tijelo, osim funkcija navedenih u člancima 17., 19. i 32. Uredbe (EU) br. 223/2014, članku 3. stavku 3. Provedbene uredbe Komisije (EU) br. 463/2014, članku 3. stavku 2. Delegirane uredbe Komisije (EU) br. 532/2014, članku 4. Provedbene uredbe Komisije (EU) br. 2015/212, u okviru upravljanja Programom obavlja i sljedeće funkcije:

1. u skladu s člankom 13. Uredbe (EU) br. 223/2014, nakon savjetovanja s odgovarajućim dionicima, koordinira, sastavlja te podnosi Europskoj komisiji godišnja izvješća i završno izvješće o provedbi;

2. u svrhu učinkovitog sustava praćenja provedbe organizira sastanke s Posredničkim tijelom, partnerskim organizacijama i relevantnim dionicima najmanje dva puta godišnje;

3. sukladno članku 14. Uredbe (EU) br. 223/2014, sastaje se s Europskom komisijom i tijelima u Sustavu jednom godišnje (osim ako je drukčije dogovoreno), u svrhu preispitivanja ocjene ostvarenog napretka u provedbi Operativnog programa te razmjene mišljenja vezano uz poboljšanje sustava upravljanja i kontrole;

4. poduzima mjere koje su važne za osiguravanje komplementarnosti s Europskim socijalnim fondom i za sprječavanje preklapanja i dvostrukog financiranja operacija;

5. u skladu s člankom 19. stavkom 1. Uredbe (EU) br. 223/2014, osigurava informiranje i promidžbu djelovanja;

6. u skladu s člankom 28. stavkom 4. Uredbe (EU) br. 223/2014, provodi aktivnosti prevencije, otkrivanja i ispravljanja nepravilnosti te, uzimajući u obzir utvrđene rizike, korektivne mjere i povrate nepropisno plaćenih iznosa s kamatama, utvrđuje učinkovite i razmjerne mjere za suzbijanje prijevara;

7. u skladu s člankom 3. stavkom 3. Provedbene uredbe Komisije (EU) br. 463/2014, imenuje osobu ili osobe odgovorne za upravljanje pravima pristupa u okviru Elektroničkog sustava za razmjenu podataka (SFC2014);

8. u skladu s člankom 6. stavkom 8. Provedbene uredbe Komisije (EU) br. 463/2014, imenuje osobu ili osobe odgovorne za održavanje i osiguravanje primjene nacionalnih, regionalnih ili lokalnih sigurnosnih politika za informacijsku tehnologiju (IT);

9. u skladu s člankom 30. stavkom 4. Uredbe (EU) br. 223/2014, osigurava razmjenu informacija s Komisijom preko sustava elektroničke razmjene podataka sukladno Provedbenoj uredbi Komisije (EU) br. 463/2014;

10. u skladu s člankom 30. stavkom 3. Uredbe (EU) br. 223/2014, osigurava učinkovite mehanizme za provjeru pritužbi sukladno institucionalnim i pravnim okvirom, te rješava odgovore na pritužbe u drugoj razini;

11. u skladu s člankom 26. Uredbe (EU) br. 223/2014, donosi pravilnik o prihvatljivosti izdataka;

12. dostavlja Komisiji financijske izvještaje, izjavu o upravljanju tijela odgovornih za upravljanje sredstvima i godišnji sažetak završnih revizorskih izvješća i provedenih kontrola iz članka 59. stavka 5. prvog podstavka točaka (a) i (b) Uredbe (EU) br. 966/2012;

13. ako je primjenjivo, u skladu s člankom 6. Uredbe (EU) br. 223/2014, dostavlja Komisiji informacije o izuzećima od opoziva odobrenih sredstava;

14. osigurava raspoloživost popratnih dokumenata u skladu s člankom 51. Uredbe (EU) br. 223/2014.

V.

Upravljačko tijelo temeljem članka 31. stavka 7. Uredbe (EU) br. 223/2014 povjerava upravljanje dijelom Operativnog programa Posredničkom tijelu.

Posredničko tijelo iz stavka 1. ove točke je središnje tijelo državne uprave nadležno za poslove socijalne politike i mladih.

Posredničko tijelo obavlja sljedeće delegirane funkcije u upravljanju Programom:

1. sudjeluje u izradi godišnjih i završnog izvješća iz točke IV. stavka 3. podtočke 1. ove Odluke;

2. u svrhu učinkovitog sustava praćenja provedbe, sudjeluje na sastancima s Upravljačkim tijelom, partnerskim organizacijama i relevantnim dionicima najmanje dva puta godišnje;

3. sudjeluje u provedbi ex-ante evaluacije Operativnog programa i jedne tematske evaluacije tijekom razdoblja provedbe Operativnog programa;

4. sudjeluje u provedbi strukturirane ankete primatelja pomoći u 2017. i 2022. godini, sukladno članku 17. stavku 4. Uredbe (EU) br. 223/2014;

5. priprema popis operacija financiranih iz sredstava Fonda europske pomoći za najpotrebitije, sukladno članku 19. stavku 2. Uredbe (EU) br. 223/2014;

6. osigurava da su partnerske organizacije na razini projekta provele mjere informiranja i komunikacije;

7. provodi aktivnosti prevencije, otkrivanja i ispravljanja nepravilnosti te, uzimajući u obzir utvrđene rizike, korektivne mjere i povrate nepropisno plaćenih iznosa s kamatama, utvrđuje učinkovite i razmjerne mjere za suzbijanje prijevara;

8. osigurava čuvanje dokumenata i evidencija o provedbi funkcija radi osiguravanja odgovarajućeg revizijskog traga;

9. rješava odgovore na pritužbe u prvoj razini;

10. upravlja rizicima na razini operacije;

11. provodi otvorene pozive za odabir partnerskih organizacija i odabir operacija za nabavu, transport, skladištenje i distribuciju hrane i/ili osnovne materijalne pomoći i sklapa ugovore;

12. osigurava da su odabrane partnerske organizacije i odabrane operacije u skladu s kriterijima odabira za partnerske organizacije i kriterijima odabira za operacije sukladno Operativnom programu;

13. odobrava kriterije partnerskih organizacija za određivanje najpotrebitijih osoba unutar relevantnih ciljanih skupina;

14. odobrava sadržaj i način provođenja popratnih mjera predloženih od strane partnerske organizacije;

15. u okviru sklopljenih ugovora s odabranim partnerskim organizacijama, definira uvjete i kriterije za nabavu hrane, u skladu s nacionalnim pravilima o javnoj nabavi, skladištenje, prijevoz i distribuciju hrane partnerskih organizacija krajnjim korisnicima;

16. vodi računa da se osiguraju informacije o uvjetima za potporu za svaku operaciju, uključujući posebne zahtjeve za proizvode ili usluge koje temeljem operacije treba dostaviti, plan financiranja i rokove za izvršenje;

17. prilikom odobravanja sadržaja popratnih mjera provjerava postoje li preklapanja s aktivnostima sufinanciranim iz Europskog socijalnog fonda u svrhu izbjegavanja dvostrukog financiranja;

18. planira sredstva za provedbu aktivnosti Programa u okviru svojih proračunskih stavki i izvršava plaćanja s planiranih pozicija;

19. provjerava da su sufinancirani proizvodi i usluge dostavljeni te da su korisnici platili rashode koje navode, te provjerava da su u skladu s mjerodavnim zakonom, Programom i uvjetima kojima se podržava operacija, a uključujući sljedeće postupke: administrativne provjere u vezi sa svakim zahtjevom za plaćanje korisnika, te provjere operacija na licu mjesta;

20. osigurava da korisnici uključeni u provedbu operacija za koje su dobili povrat sredstava na temelju stvarno nastalih prihvatljivih troškova zadrže ili zaseban računovodstveni sustav ili odgovarajuće računovodstvene kodove za sve transakcije vezane uz operaciju;

21. provodi djelotvorne i razmjerne mjere protiv prijevare uzimajući u obzir utvrđene rizike;

22. provodi postupke radi osiguranja da se svi dokumenti o rashodima i revizijama, potrebni za osiguranje odgovarajućeg revizorskog traga, čuvaju u skladu sa zahtjevima iz članka 28. točke (g) Uredbe (EU) br. 223/2014;

23. na zahtjev Upravljačkog tijela sudjeluje u sastavljanju financijskih izvještaja, izjave o upravljanju tijela odgovornih za upravljanje sredstvima i godišnjeg sažetka završnih revizorskih izvješća i provedenih kontrola iz članka 59. stavka 5. prvog podstavka točaka (a) i (b) Uredbe (EU) br. 966/2012, ako je primjenjivo, te sudjeluje u izradi obavijesti navedenoj u članku 60. stavku 2. Uredbe (EU) br. 223/2014;

24. osigurava raspoloživost popratnih dokumenata u skladu s člankom 51. Uredbe (EU) br. 223/2014.

VI.

Središnje tijelo državne uprave nadležno za financije je Tijelo za ovjeravanje.

Tijelo za ovjeravanje obavlja funkcije u skladu s člancima 33. i 45. Uredbe (EU) br. 223/2014.

VII.

Pravna osoba s javnim ovlastima nadležna za poslove revizije sustava provedbe programa Europske unije je Tijelo za reviziju.

Tijelo za reviziju obavlja funkcije u skladu s člankom 34. Uredbe (EU) br. 223/2014 i člancima 6. i 7. Delegirane uredbe Komisije (EU) br. 532/2014.

VIII.

Tijela koja ovom Odlukom postaju tijela u Sustavu, navedena u Prilogu – Prikaz tijela u Sustavu upravljanja, provedbe i kontrole korištenja Fonda europske pomoći za najpotrebitije u okviru Operativnog programa za hranu i/ili osnovnu materijalnu pomoć za razdoblje 2014. – 2020., koji je sastavni dio ove Odluke, dužna su prilagoditi organizacijsku strukturu na način da osiguraju ispunjavanje funkcija definiranih ovom Odlukom.

IX.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/15-04/296

Urbroj: 50301-04/04-15-3

Zagreb, 16. srpnja 2015.

Predsjednik

Zoran Milanović, v. r.

PRILOG

PRIKAZ TIJELA U SUSTAVU UPRAVLJANJA, PROVEDBE I KONTROLE KORIŠTENJA FONDA EUROPSKE POMOĆI ZA NAJPOTREBITIJE U OKVIRU OPERATIVNOG PROGRAMA ZA HRANU I/ILI OSNOVNU MATERIJALNU POMOĆ ZA RAZDOBLJE 2014. – 2020.

|  |  |
| --- | --- |
| Upravljačko tijelo | Ministarstvo rada i mirovinskoga sustava |
| Posredničko tijelo | Ministarstvo socijalne politike i mladih |
| Tijelo za reviziju | Agencija za reviziju sustava provedbe programa Europske unije |
| Tijelo za ovjeravanje | Ministarstvo financija |

78 17.07.2015 Odluka o tijelima u Sustavu upravljanja, provedbe i kontrole korištenja Fonda europske pomoći za najpotrebitije u okviru Operativnog programa za hranu i/ili osnovnu materijalnu pomoć za razdoblje 2014. - 2020.